# Xavier Tondo i Volpini

Xavier Tondo i Volpini (Valls, 5 de novembre de 1978 - Monachil, 23 de maig de 2011) fou un ciclista català, professional des del 2003 fins al dia de la seva mort.

## Biografia

Es formà a la secció ciclista del Club Bàsquet Valls, arribant a ser subcampió d'Espanya el 2000. Debutà com a professional el 2003 amb l'equip Paternina. Després de passar per l'equip portuguès Barbot-Gaia, va aconseguir les primeres victòries professionals el 2005 amb l'equip Catalunya-Àngel Mir, la més important la Volta a l'Alentejo. En aquest mateix any, va acabar en cinquena posició a la Pujada al Naranco.
El 2006 va fitxar pel Relax-GAM, equip amb el qual assolí la quinzena posició a la Volta al País Basc. Havent de participar en la Vuelta a Espanya, va topar amb un isard tot entrenant als Pirineus el mes de juliol, que l'obligà a posar fi a la temporada. Retorna el 2007 amb l'equip portuguès LA-MSS amb èxits. Aconseguint dues de les principals curses professionals portugueses: el Trofeu Joaquim Agostinho i la Volta a Portugal. Les seves bones actuacions durant la temporada el col·loquen setè al rànquing de l'UCI Europa Tour. Aquests bons resultats li donen la possibilitat de fitxar l'any 2009 per l'Andalucia-Cajasur, equip que participava com a convidat a la Volta a Espanya i altres carreres de nivell europeu, sobretot a l'estat espanyol.
Després d'un any a les files de l'equip andalús fitxa pel totpoderós Cervélo TestTeam liderat per Carlos Sastre. Tondo tindrà la confiança dels mànagers de l'equip i participà amb bons resultats a la París-Niça i la carrera de casa seva, la Volta a Catalunya. Debuta també en el Giro d'Itàlia. Després d'un bon any Tondo arribava a la Vuelta amb moltes esperances i il·lusió. Juntament amb el seu company Carlos Sastre, proven de fer mal als favorits amb atacs llunyans tot i que amb poca sort. Finalment acabà 6è a la general, un bon resultat que el deixava ben situat dins el panorama ciclista del moment.
L'any 2011 va aconseguir la victòria a la general de la Volta a Castella i Lleó i una etapa al Tour de San Luis, i a més, fou seleccionat per participar en el Tour de França amb l'equip del Movistar Team. Mentre s'entrenava a Sierra Nevada preparant el seu debut a la cursa ciclista, va morir com a conseqüència d'un accident domèstic. Com a homenatge pòstum, el pavelló esportiu municipal de Valls porta el seu nom.

## Palmarès

* 2002
** 1r a la Volta a Àvila i vencedor d'una etapa
** Vencedor d'una etapa a la Volta al llac Qinghai
* 2005
** 1r a la Volta ao Alentejo i vencedor d'una etapa
** Vencedor d'una etapa de la Volta a Astúries
* 2007
** 1r a la Volta a Portugal
** 1r al Trofeu Joaquim Agostinho i vencedor d'una etapa
* 2008
** 1r a la Pujada al Naranco
* 2009
** Vencedor d'una etapa de la Volta a Andalusia
** Vencedor d'una etapa del Tour de San Luis
** Volta a Espanya. Abandona a la 14 etapa
* 2010
** Vencedor d'una etapa de la París-Niça
** 2n a la Volta a Catalunya i vencedor d'una etapa.
** Giro d'Itàlia. Abandona a la 20a etapa
** 6è a la Volta a Espanya
* 2011
** 1r a la Volta a Castella i Lleó
** Vencedor d'una etapa del Tour de San Luis
** 6è a la Volta a Catalunya

## Referències

* 1 2 «Xavier Tondo i Volpini». Enciclopèdia de l'esport català. Barcelona: Grup Enciclopèdia Catalana.
* ↑ «Mor el ciclista vallenc Xavi Tondo». Vilaweb, 23-05-2011.
* ↑ «La carrera creixent de Xavier Tondo». diari Ara, 23-05-2011.
* ↑ «El ciclista català Xavi Tondo mor a Granada a causa d'un accident domèstic». Ara.cat, 23-05-2011.
* ↑ «El pavelló esportiu de Valls es passarà a dir Xavier Tondo i Volpini». Ara.cat, 03-11-2011.

## Enllaços externs

* Fitxa de Xavier Tondo a sitiodeciclismo.net